b'\n_START_ARTICLE_\nHenrik Pfeifer\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini de\xc5\xbeelnega uradnika Josipa Pfeiferja. Ljudsko \xc5\xa1olo in gimnazijo (1875-1882) je obiskoval v rojstnem kraju, nato pa je nekaj \xc4\x8dasa na Dunaju \xc5\xa1tudiral pravo. V kranjskem de\xc5\xbeelnem zboru je v letih 1884\xe2\x88\x921897 opravljal slu\xc5\xbebo stenografa in bil leta 1897 imenovan za zapisnikarja in vodjo stenografske pisarne, 1906 pa za vodjo stenografske pisarne in de\xc5\xbeelnega tajnika. Po kapitulaciji Avstro-Ogrske v 1. svetovni vojni je v Kraljevini Srbov, Hrvatov in Slovencev leta 1920 prevzel poro\xc4\x8devalsko slu\xc5\xbebo pri pokrajinski vladi, 1921 pri poverjeni\xc5\xa1tvu za notranje zadeve in vodil stenografsko slu\xc5\xbebo pri pokrajinski skup\xc5\xa1\xc4\x8dini in bil leta 1924 upokojen._NEWLINE_Pfeifer je bil \xc5\xbee v dija\xc5\xa1kih letih med prvimi slovenskimi \xc5\xa1ahisti. Dejaven je bil tudi pri zbiranju \xc5\xa1ahovske literature. Zbral je veliko zbirko \xc5\xa1ahovskih problemov. Bil je trener Milana Vidmarja in s prispevki sodeloval v \xc5\xa1ahovski rubriki \xc4\x8dasopisa Slovenec.'